পুলিশের অপরাধ তদন্ত বিভাগের বিশেষ পুলিশ সুপার হিসেবে চুক্তিতে নিয়োজিত আব্দুল কাহার আকন্দকে অতিরিক্ত ডিআইজি পদে নিয়োগ দিয়েছে সরকার। বঙ্গবন্ধু শেখ মুজিবুর রহমান হত্যা মামলা, পিলখানা হত্যাকা-সহ আলোচিত বহু মামলার তদন্ত করেছেন কাহার আকন্দ। এই পুলিশ কর্মকর্তা বঙ্গবন্ধু এভিনিউয়ে ২১ অগাস্ট গ্রেনেড হামলার বিষয়টিও তদন্ত করছেন। জনপ্রশাসন মন্ত্রণালয় গতকাল ইয়াওমুল ইছনাইনিল আযীম (সোমবার) কাহার আকন্দকে ১২ জানুয়ারি বা তার যোগদানের তারিখ থেকে এক বছরের চুক্তিতে অতিরিক্ত ডিআইজি পদে নিয়োগ দিয়ে আদেশ জারি করেছে। তার চুক্তিভিত্তিক নিয়োগের অন্যান্য শর্ত অনুমোদিত চুক্তিপত্র দিয়ে নির্ধারিত হবে। বিগত চারদলীয় জোট সরকার কাহার আকন্দকে চাকরিচ্যুত করলে আদালতের মাধ্যমে ৭ বছর পর ২০০৯ সালের ২৮ জানুয়ারি তিনি চাকরি ফিরে পান। তার একদিন পরেই তিনি অবসরে যান। পরে ২০১০ সালের ১২ জানুয়ারি চুক্তিতে আবার সিআইডিতে ফেরেন অভিজ্ঞ এই কর্মকর্তা। এরপর চার দফায় তার চুক্তির মেয়াদ বাড়ানো হয়। সবশেষ ২০১৫ সালের ১৪ জানুয়ারি বিশেষ পুলিশ সুপার হিসেবে কাহার আকন্দের চুক্তির মেয়াদ দুই বছর বাড়ায় সরকার। এদিকে অবসরোত্তর ছুটি (পিআরএল) ভোগরত অতিরিক্ত সচিব তরুণ কান্তি ঘোষকে পিআরএল বাতিলের শর্তে দুই বছরের জন্য পার্বত্য চট্টগ্রাম উন্নয়ন বোর্ডের ভাইস চেয়ারম্যান পদে চুক্তিতে নিয়োগ দিয়েছে সরকার। তার নিয়োগের অন্যান্য শর্তও অনুমোদিত চুক্তিপত্র দিয়ে নির্ধারিত হবে।